Subject: kaitsetööstuspargi rajamine Tõstamaale
From: "Karen Tikenberg" <[email-masked]>
To: "KM Info" <[email-masked]>
Date: Sun, 4 May 2025 16:38:13 +0000

Tere!

Edastan oma arvamuse, miks planeeritavat kaitsetööstusparki ei peaks Tõstamaale rajama. Olen ühinenud ka Tõstamaa piirkonna elanike ühiskirjaga, aga allolevalt mõned täiendavad isiklikud mõtted.

Tõstamaa piirkond on läbi aegade olnud koht, kus pole suuri tööstusi olnud (va kunagi kalatööstus Väratis).

Tõstamaal, tulenevalt tema kaunist loodusest ja mere-äärsest asukohast on aastaid turismi  investeeritud. Siin on EL toetusega ehitatud Romantiline Rannatee, mida suviti väisavad nii kohalikud kui välismaised turistid. Korralikult on välja arendatud Ermistu järve-äärne puhkeala, sama ka Tõhela järve ääres. Siin on veel haruldast ürgmetsa ning sellega kaasnevat puutumatut loomastikku-taimestikku. Vanasti oli Ermistu piirkond looduskaitseala, kuhu ei tohtinud majugi ehitada, rääkimata tööstusest. Milleks seda praegu kõike muuta ja olemasolevat lõhkuda, kui kaitsetööstuskompleksi asukohale on alternatiivkohti, mis ei asu looduskaitsealal? Kui piirkonda on investeeritud raha loodusturismi edendamiseks, siis miks see praegu nullida? 

Ma ei ole kursis, mis teid pidi veosed liikuma hakkavad, aga Pärnu mnt, mis on valdavalt mõlemas suunas ühe-realine on juba praegu nii tavasõidukitest kui rekkadest ummistunud. Pidev ohtlike veoste vedamine muudab selle maantee veel ohtlikumaks, kui ta juba praegu on. Kihlepa tee, mis on pealegi kitsas ei ole mõeldud nii rasketele veokitele.

Hiljuti avaldati meedias piirkonnad, kuhu Eesti elanikel soovitakse reaalse sõjaohu korral evakueeruda. Pool Eestit, sh Tallinna elanikud  peaksid evakueeruma lääne poolele, sh Pärnumaale. Kui Pärnumaale ehitatakse kaitsetööstus koos moonalaoga, siis ei ole see maakond sugugi turvaline, kuhu evakueeruda. Teatavasti on sõja korral sellised tööstused ja laod esimesed sihtmärgid. Kas neid asju ei peaks vaatama tervikuna? St peaks säilima piirkonnad, mis on sõja korral inimestele evakuatsiooniks turvalised, kus ei asu sõjalisi sihtmärke, mitte neid rajama üle riigi, mis muudab kogu riigi üheks ebaturvaliseks varjupaigaks. See on murettekitav.

Lühidalt. Pooldan Eesti kaitsevõime tõstmist ja saan aru, et selline kaitsetööstuspark tuleb rajada, samas kutsun üles seda tegema vastutustundlikult, et me ei lõhuks olemasolevat looduskeskkonda, mida on looduskaitsealana aastakümneid kaitstud ja kuhu on investeeritud nii EL kui Eesti raha loodusturismi edendamiseks. Kaitsetööstus- ettevõtete ärihuvid ei tohi olla tähtsamad kui kaitsealuse looduskeskkonna säilitamine, millega kaasnevad kohalikele elanikele seni enesestmõistetavad puhas õhk, puhas vesi ja  müravaba elu.

Lisan, et ma ei ole mingi "troll", seos Tõstamaaga on mul olnud kogu elu. Minu eelkäijad, kelle vanemad olid omakorda pärit Kastnast hakkasid Tõstamaale oma elukohta rajama juba ca 100 aastat tagasi ning siin oleme olnud mitu põlvkonda.

Karen Tikenberg